65. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Σ. 3162/193 ΠΟΛ: 321 της 28 Δεκ. 1988/4 Ιαν. 1989 (ΦΕΚ Β’ 3) Έκδοση θεωρημένων διπλοτύπων αποδείξεων λιανικής πώλησης αγαθών από ορισμένες κατηγορίες επιτηδευματιών. Έχοντας υπόψη: 1.Τις διατάξεις των παρ. 1 και 6 του άρθρ. 18 και των περιπτ. ε’ και η’ του άρθρ. 49 του Π.Δ. 99/1977 (ΦΕΚ 34 Α /1977), όπως ισχύουν. 2.Τις αποφάσεις μας Σ. 1911/165/ΠΟΛ. 184/ 17.6.1987 (ΦΕΚ 311 Β’) και Σ. 3673/314/ΠΟΛ. 357/21.12.1987 (ΦΕΚ 766 Β’), με τις οποίες καθιερώθηκε η υποχρέωση έκδοσης θεωρημένων αποδείξεων λιανικής πώλησης αγαθών και παροχής υπηρεσιών στο κοινό από ορισμένες κατηγορίες επιτηδευματιών. 3.Την ανάγκη επέκτασης της υποχρέωσης έκδοσης θεωρημένων αποδείξεων λιανικής πώλησης και σε άλλες κατηγορίες επιτηδευματιών, που πωλούν λιανικώς αγαθά η απόκτηση των οποίων παρέχει το δικαίωμα έκπτωσης του φόρου που αναλογεί στη δαπάνη αγοράς τους από το φόρο εισοδήματος, αποφασίζουμε: 1.Ορίζουμε όπως από 15 Φεβρ. 1989 οι επιτηδευματίες που τηρούν υποχρεωτικά ή προαιρετικά βιβλία δεύτερης και τρίτης κατηγορίας του Κ.Φ.Σ. και στο αντικείμενο των εργασιών τους περιλαμβάνεται και η πώληση: α) βιβλίων γενικά, β) σχολικών ειδών γενικά και γ) υφασμάτων και λευκών ειδών γενικά, εκδίδουν τις αποδείξεις λιανικής πώλησης της παρ. 1 του άρθρ. 18 του Κ.Φ.Σ. από θεωρημένο διπλότυπο στέλεχος. Η υποχρέωση αυτή αφορά τις λιανικές πωλήσεις όλων των ειδών που διατίθενται από τις πιο πάνω κατηγορίες επιτηδευματιών, καθώς και τις λιανικές πωλήσεις των επιχειρήσεων που παράγουν τα πιο πάνω είδη. 2.Σε ότι αφορά το περιεχόμενο των θεωρημένων αποδείξεων της προηγούμενης παραγράφου και τη δυνατότητα έκδοσής τους με τη χρήση ταμειακής μηχανής (ηλεκτρονικής ή μη) ισχύουν ανάλογα τα οριζόμενα από τις διατάξεις των αποφάσεών μας Σ. 1911/1987 και Σ. 3673/1987 που αναφέρονται πιο πάνω.  